Et minut. Så lang tid gik der fra 3-årige Simon Mæng Tårnhøj faldt i vandet, til han blev reddet op af sin far.
I dag 22 år senere sidder oplevelsen stadig ham. Nu tager han kampen op og hopper ombord på skibet Oosterschelde i seks dage.

Plask. Vandet er sort og uklart og lyset forsvinder langsomt. En helt normal spejdertur til Østerådal blev for den dengang 3-årige Simon Mæng Tårnhøj og hans familie en skræmmende oplevelse for livet. - Jeg gik ud på den forkerte side af rækværket og fik hurtigt overbalance, fortæller nu 25-årige Simon Mæng Tårnhøj. Simon gik sammen med en gruppe spejdere. Hans forældre var 100 meter foran dem, da ulykken indtraf. Spejderne sætter i løb for at indhente Simons far. Vandet var sort og uklart, men Simon Mæng Tårnshøjs far kunne alligevel spotte hans lyse hår på bunden af vandet. - Et minuts tid efter, jeg var faldet i, fik min far trukket mig op fra bunden, siger Simon Mæng Tårnhøj. Mor fik ikke noget at vide Da Simon igen var kommet op på land, afleverede hans far den drivvåde Simon til moren med ordene: Han er blevet våd. Simon fik tørt tøj på og blev puttet i barnevognen. - Min mor fik ikke noget at vide om, hvad der var sket. Og det var nok også godt nok i situationen, siger Simon Mæng Tårnhøj. Frygten for ikke at kunne bunde Simon havde i mange år efter ulykken ugentlige mareridt. - Jeg drømte, at jeg gik ud på en bro og plopper i vandet uden at kunne gøre noget. Jeg kiggede op og så et gardin af mørke, blive trukket for, og så vågnede jeg op, og troede jeg var død, forklarer han. Oplevelsen sidder stadig i ham i dag. - Første gang jeg prøvede at svømme i et lavt bassin, var på en ferie i Tyrkiet, da jeg var 12-13 år. Jeg kunne nå bunden og plaskede bare lidt rundt, siger han og fortsætter: - Første gang jeg svømmede uden badeudstyr, et sted jeg ikke kunne bunde, var først i slutningen af gymnasietiden. En kæmpe udfordring Simon Mæng Tårnhøj skal inden længe stævne ud fra Aalborg Havn på det hollandske skib Oosterschelde. Skibet er en del af Tall Ships Races 2019. - Jeg har bygget op til, at jeg glæder mig. Men i løbet af morgenen i dag er adrenalinen og angsten begyndt at melde sig, forklarer Simon, da TV2 Nord snakker med ham to dage før afgang. - Det minder lidt om følelsen lige inden en afgørende eksamen, men jeg skal afsted lige meget hvad, fastslår han. Turen går til Fredrikstad i Norge. Seks dage ombord på et skib med adskillige hundrede meter til havets bund.